Document ID: 32001R1119

Kommissionens forordning (EF) nr. 1119/2001
af 7. juni 2001
om en særlig interventionsforanstaltning for majs og sorghum ved udgangen af produktionsåret 2000/01
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 1766/92 af 30. juni 1992 om den fælles markedsordning for korn(1), senest ændret ved forordning (EF) nr. 1666/2000(2), særlig artikel 6, og
ud fra følgende betragtninger:
(1) Interventionsperioden for majs og sorghum udløber den 30. april i de sydlige områder og den 31. maj i de nordlige. Som følge af usikkerheden omkring afsætningsmulighederne fører det til, at producenterne i slutningen af maj tilbyder betydelige mængder majs og sorghum til intervention i de nordlige områder, selv om der for disse mængder stadig er visse afsætningsmuligheder på markedet efter interventionsperiodens udløb. Dette problem kan løses ved at give mulighed for interventionsopkøb af disse kornarter indtil den 15. august 2001.
(2) Betingelserne for interventionsopkøb af korn er fastlagt ved Kommissionens forordning (EF) nr. 824/2000 af 19. april 2000 om fastsættelse af fremgangsmåden ved og betingelserne for interventionsorganernes overtagelse af korn(3).
(3) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -
UDSTEDT FØLGENDE FORORDNING:
Artikel 1
1. I overensstemmelse med artikel 6 i forordning (EØF) nr. 1766/92 overtager interventionsorganerne i medlemsstaterne, bortset fra Italien, Spanien, Grækenland og Portugal, de mængder majs og sorghum, de får tilbudt i perioden 1. juli til 15. august 2001.
2. Der betales den interventionspris, der gælder for maj måned i år 2001.
3. Interventionsorganets opkøb foregår efter de bestemmelser, der er fastsat i forordning (EF) nr. 824/2000.
Uanset artikel 4, stk. 3, tredje afsnit, i forordning (EF) nr. 824/2000 skal den sidste levering af de til intervention tilbudte mængder finde sted senest den 31. august 2001.
Artikel 2
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 7. juni 2001.

Labels: 3
2
17